DA Den Europæiske Unions Tidende C 19/30

Sag anlagt den 6. oktober 2008 — Evropaïki Dynamiki mod EIB

(Sag T-461/08)

(2009/C 19/57)

Processprog: engelsk

Parter

Sagsøger: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Athen, Grækenland) (ved lawyers N. Korogiannakis og P. Katsimani)

Sagsøgt: Den Europæiske Investeringsbank

Sagsøgerens påstande

— Den Europæiske Investeringsbanks afgørelse, hvorved sagsøgerens bud ikke blev valgt og kontrakten blev tildelt den valgte tilbudsgiver, annulleres.

— Den Europæiske Investeringsbank tilpligtes at betale erstatning for det tab, som sagsøgeren har lidt som følge af den omhandlede udbudsprocedure, svarende til et beløb på 1 940 000 EUR.

— Den Europæiske Investeringsbank tilpligtes at betale sagsøgerens sagsomkostninger og andre omkostninger, der er afholdt i forbindelse med dette søgsmål, også selv om sagsøgeren ikke skulle få medhold.

Søgsmålsgrunde og væsentligste argumenter

Med dette søgsmål i henhold til artikel 230 EF og artikel 235 EF har sagsøgeren nedlagt påstand dels om annullation af Den Europæiske Investeringsbanks afgørelse af 26. juli 2008 om at afvise sagsøgerens bud i forbindelse med det offentlige udbud »EIB-støtte til vedligeholdelse og udvikling af front office-systemet for udlån (SERAPIS) i Den Europæiske Investeringsbank« (EUT 2007/S 176-215155), dels erstatning.

Sagsøgeren har gjort gældende, at udfaldet af udbudsproceduren ikke blev meddelt selskabet, og at det kun ved et tilfælde blev bekendt med, at en bekendtgørelse om tildelingen var blevet offentliggjort i EF-Tidende (1) den 26. juli 2008. Sagsøgeren har anført, at den anfægtede beslutning blev vedtaget af sagsøgte i strid med princippet om gennemsigtighed og ligebehandling samt de relevante bestemmelser i EIB's Retningslinier for udbud og de fællesskabsretlige udbudsregler. Sagsøgeren gør desuden gældende, at sagsøgte, ved ikke at have meddelt sagsøgeren beslutningen om tildeling, ved ikke at have angivet en tilstrækkelig begrundelse for dens beslutning om at tildele kontrakten til en anden tilbudsgiver, ved at fastsatte kriterier, der indebærer en forskelsbehandling, sammenblandede udvælgelses- og tildelingskriterier, ved anvendelsen af en vurderingsformel i forholdet 15 %/25 %, og derfor undlod at sikre, at konkurrencen ikke blev fordrejet ved gentagne overtrædelser af kravet til gennemsigtighed og ligebehandling.

Sagsøgeren har ydermere mere gjort gældende, at skulle Domstolen fastslå, at sagsøgeren har tilsidesat de fællesskabsretlige udbudsregler og/eller princippet om retlig gennemsigtighed og ligebehandling, nedlægger sagsøgeren påstand om økonomisk kompensation, der svarer til 50 % af 3 880 000 EUR (1 940 000 EUR), fra EIB, hvilket skønsmæssigt svarer til bruttoindkomsten ved den ovennævnte offentlige udbudsprocedure, såfremt kontrakten var blevet tildelt sagsøgeren.

Sagsøgeren har derudover nedlagt påstand om, at det fastslås, at sagsøgte tilpligtes at betale sagsøgerens sagsomkostninger, selv om Domstolen frifinder EIB, i henhold til artikel 87, stk. 3, litra b), i Rettens procesreglement, da det er sagsøgerens opfattelse, at det skyldes sagsøgtes mangelfulde vurdering af sagsøgerens bud, såvel som den manglende begrundelse og rettidige underretning af sagsøgeren om den valgte tilbudsgivers fortjenester, at sagsøgeren måtte anlægge sag ved Domstolen.

(1) EUT 2008/S 144-192307.